Άδειες εκπαιδευτών υποψηφίων οδηγών, ίδρυση και λειτουργία σχολών οδηγών αυτοκινήτων και μοτοσυκλετών, εκπαίδευση των εκπαιδευτών υποψηφίων οδηγών, επιμόρφωση εκπαιδευτών υποψηφίων οδηγών, κυρώσεις.ΚΕΦΑΛΑΙΟ Α ΑΔΕΙΕΣ ΕΚΠΑΙΔΕΥΤΩΝ ΥΠΟΨΗΦΙΩΝ ΟΔΗΓΩΝ Άρθρο 1 Προϋποθέσεις έκδοσης αδειών εκπαιδευτών Με το παρόν διάταγμα αντικαθίσταται σε όλες τις ισχύουσες διατάξεις ο όρος «εκγυμναστής» με τον πλέον δόκιμο «εκπαιδευτής» υποψηφίων οδηγών αυτοκινήτων και μοτοσυκλετών. 1.Η άδεια του εκπαιδευτή υποψηφίων οδηγών αυτοκινήτων και μοτοσυκλετών χορηγείται σε φυσικά πρόσωπα που υποβάλλουν σχετική αίτηση και συγκεντρώνουν τις ακόλουθες προϋποθέσεις: 1)Είναι τουλάχιστον απόφοιτοι Λυκείου ή εξατάξιου Γυμνασίου παλαιού τύπου. 2)Έχουν ισχύουσα άδεια οδήγησης όλων των κατηγοριών. 3)Δεν έχουν καταδικασθεί σε οποιαδήποτε ποινή για κλοπή, υπεξαίρεση, απάτη, εκβίαση, πλαστογραφία, λαθρεμπορία, παράβαση της νομοθεσίας για ναρκωτικά, απιστία, παράβαση καθήκοντος, έγκλημα κατά των ηθών, λιποταξία ή ανυποταξία σε περίοδο πολέμου, παθητική ή ενεργητική δωροδοκία, μέσα δε στην τελευταία, πριν την υποβολή των δικαιολογητικών, πενταετία για οποιοδήποτε άλλο αδίκημα σε ποινές πάνω από δέκα (10) μήνες φυλάκισης αθροιστικά ή σε ποινές πάνω από ενενήντα (90) ημέρες επίσης αθροιστικά για παράβαση του Κώδικα Οδικής Κυκλοφορίας ή της νομοθεσίας για τα αυτοκίνητα γενικά. Οι προϋποθέσεις αυτές πιστοποιούνται αρμόδια από αντίγραφο ποινικού μητρώου τύπου Α, το οποίο προσκομίζεται ως απαραίτητο δικαιολογητικό για την είσοδο στη σχολή του εδαφίου δ, του άρθρου αυτού και στη συνέχεια νέο αντίγραφο ποινικού μητρώου τύπου Α, το οποίο προσκομίζεται μεταξύ των απαραιτήτων δικαιολογητικών για την έκδοση άδειας ασκήσεως επαγγέλματος εκπαιδευτή. 4)Έχουν πιστοποιητικό επαγγελματικής κατάρτισης εκπαιδευτή υποψηφίων οδηγών που χορηγείται μετά από ευδόκιμη αποφοίτηση από τον αρμόδιο εκπαιδευτικό φορέα, όπως αυτός προβλέπεται στις παρακάτω διατάξεις του άρθρου 2. 5)Έχουν καταβάλλει τα υπέρ του δημοσίου δικαιώματα. 6)Πληρούν τις προϋποθέσεις υγείας, οι οποίες προβλέπονται από τις εκάστοτε ισχύουσες διατάξεις για τη χορήγηση άδειας οδήγησης όλων των κατηγοριών. Για την απόδειξη των προϋποθέσεων υγείας προσκομίζεται πιστοποιητικό της Δευτεροβάθμιας Ιατρικής Επιτροπής (Δ.Ι.Ε.) της οικείας Υπηρεσίας Μεταφορών και Επικοινωνιών, το οποίο χορηγείται έπειτα από εξέταση του ενδιαφερόμενου σε δύο στάδια (για την είσοδο στη σχολή και για την έκδοση άδειας εκπαιδευτή) όπως και στο εδάφιο γ, του άρθρου αυτού και κατάθεση αίτησής του με απόδειξη της Εθνικής Τράπεζας περί καταβολής του σχετικού παραβόλου υπέρ του ειδικού λογαριασμού του Ν.Δ. 638/ 1970. 2.Η χορηγούμενη άδεια εκπαιδευτή υποψηφίων οδηγών αυτοκινήτων και μοτοσυκλετών παρέχει στον κάτοχο της το δικαίωμα να εκπαιδεύει υποψηφίους οδηγούς για όλες τις κατηγορίες αδειών οδήγησης, να παρίσταται κατά την πρακτική εξέταση του υποψηφίου οδηγού στην οικεία Υπηρεσία Μεταφορών και Επικοινωνιών και ισχύει για όλη τη χώρα. 3.Η Ελλάδα αναγνωρίζει ως ισχύουσα την άδεια εκπαιδευτή που έχει χορηγηθεί από κράτος μέλος της Ευρωπαϊκής Ένωσης, μόνον εφόσον οι προϋποθέσεις χορήγησης της, σε ό,τι αφορά την εκπαίδευση και εξέταση του ενδιαφερομένου, είναι τουλάχιστον ανάλογες με αυτές που ισχύουν στην Ελλάδα. Ο έλεγχος των προϋποθέσεων γίνεται από την αρμόδια Υπηρεσία Μεταφορών και Επικοινωνιών με αλληλογραφία μέσω του Τμήματος Διεθνών Σχέσεων του Υπουργείου Μεταφορών και Επικοινωνιών με την αρμόδια αρχή του κράτους μέλους της Ευρωπαϊκής Ένωσης που χορήγησε την άδεια. Σε περίπτωση που οι προϋποθέσεις αυτές είναι ελαστικότερες εκείνων που ισχύουν στην Ελλάδα, ο ενδιαφερόμενος θα υποστεί την εκπαίδευση του άρθρου 2, καθώς και την εξέταση του άρθρου 3 του παρόντος, ώστε να αποδείξει ότι πληροί τις επιπλέον προϋποθέσεις που απαιτούνται στην Ελλάδα. Για την αναγνώριση της άδειας αυτής είναι απαραίτητη η πιστοποίηση της επαρκούς και για τις ανάγκες του επαγγέλματος γνώσης της Ελληνικής γλώσσας από αρμόδιο κρατικό εκπαιδευτικό φορέα. Τέλος για τη μετατροπή της κατεχόμενης άδειας εκπαιδευτή κράτους μέλους της Ευρωπαϊκής Ένωσης, η οποία αναγνωρίζεται κατά τα ανωτέρω, σε Ελληνική, πρέπει να πληρούνται επιπλέον και οι προϋποθέσεις α, β, γ, ε και στ της παραγράφου 1, του άρθρου αυτού. 4.Η άδεια εκπαιδευτή υποψηφίων οδηγών ισχύει για πέντε (5) χρόνια από την έκδοση ή ανανέωση της. Η ανανέωση της άδειας του εκπαιδευτή γίνεται μαζί με την κατεχόμενη άδεια οδήγησης όλων των κατηγοριών από την αρμόδια Υπηρεσία Μεταφορών και Επικοινωνιών ύστερα από την υποβολή των εξής δικαιολογητικών: 1)Αίτηση (χωρίς χαρτόσημο). 2)Κυρωμένο φωτοαντίγραφο της κατεχόμενης άδειας οδήγησης όλων των κατηγοριών, η οποία πρέπει να είναι σε ισχύ. 3)Αντίγραφο ποινικού μητρώου τύπου Α, από το οποίο να προκύπτει ότι ο ενδιαφερόμενος δεν έχει καταδικασθεί στα αδικήματα ή στις ποινές της παραγράφου 1, εδάφιο γ, του παρόντος Διατάγματος. 4)Αποδεικτικό καταβολής των προβλεπόμενων, από τις εκάστοτε διατάξεις, ποσών υπέρ του Δημοσίου. 5)Βεβαίωση του Τ.Σ.Α., αν ο ενδιαφερόμενος έχει στο όνομα του (ή μετέχει σε νομικό πρόσωπο ή αστικό συνεταιρισμό) σχολή οδηγών, ότι είναι ασφαλισμένος στο Τ.Σ.Α. ως επαγγελματίας εκπαιδευτής και ότι έχει εξοφλήσει τις οικονομικές του υποχρεώσεις προς το Ταμείο αυτό. 6)Βεβαίωση του Ι.Κ.Α., αν ο ενδιαφερόμενος εργάζεται σε σχολή οδηγών με εξηρτημένη σχέση εργασίας, ότι είναι ασφαλισμένος στο Ι.Κ.Α. ως εκπαιδευτής και ότι έχουν εξοφληθεί όλες οι οικονομικές υποχρεώσεις προς το Ι.Κ.Α. που απορρέουν από την ασφάλιση αυτή. Αντί της βεβαίωσης μπορεί να προσκομίσει το βιβλιάριο ενσήμων, ενημερωμένο τουλάχιστον μέχρι και τον προηγούμενο μήνα, από το οποίο να προκύπτουν όσα αναφέρονται στη βεβαίωση. Άρθρο 2 1.Εκπαιδευτικός φορέας που θα αναλάβει την οργάνωση και λειτουργία προγραμμάτων εκπαίδευσης υποψηφίων εκπαιδευτών (σχολές εκπαιδευτών) ορίζεται ο Οργανισμός Επαγγελματικής Εκπαίδευσης και Κατάρτισης (Ο.Ε.Ε.Κ.) και κάθε άλλο Ν.Π.Δ.Δ. που προβλέπεται στο άρθρο 5, παράγραφος 6, του Ν. 2009/1992. Η διδακτέα ύλη θα διδάσκεται σε δύο (2) τουλάχιστον συνεχή εκπαιδευτικά εξάμηνα. 2.Η ύλη που θα διδάσκεται στις σχολές της προηγούμενης παραγράφου περιλαμβάνει όλες τις κατηγορίες άδειων και τις εξής τουλάχιστον διδακτικές ενότητες: 1)Νομοθεσία οδικής κυκλοφορίας. 2)Μηχανική και τεχνική οχημάτων. 3)Τεχνική οδήγησης. 4)Κοινωνική συμπεριφορά - αγωγή οδηγών. 5)Τεχνική διδασκαλίας. 6)Προστασία περιβάλλοντος - εξοικονόμιση ενέργειας. 7)Πρώτες βοήθειες σε περίπτωση οδικού ατυχήματος. 8)Συστήματα και μέθοδοι ενεργητικής και παθητικής ασφάλειας. 9)Παθήσεις που μπορεί να επηρεάσουν και να επηρεασθούν από την οδήγηση. 10)Οργάνωση, διοίκηση, εξοπλισμός σχολής οδηγών. 11)Κατάλληλη, πρακτική εξάσκηση - επίδειξη στις ενότητες β, γ, δ, ε, στ, ζ και η. 3.Ο Ο.Ε.Ε.Κ. χορηγεί σε όσους αποφοιτούν το πιστοποιητικό επαγγελματικής κατάρτισης που προβλέπεται στο εδάφιο δ της παραγράφου 1, του άρθρου 1, του παρόντος. Άρθρο 3 1.Μετά την αποφοίτηση από τη σχολή εκπαιδευτών, οι υποψήφιοι εκπαιδευτές οδηγών αυτοκινήτων και μοτοσικλετών, προκειμένου να αποκτήσουν την άδεια εκπαιδευτή, υποβάλλονται σε εξετάσεις στη Διεύθυνση Μεταφορών και Επικοινωνιών της Νομαρχιακής Αυτοδιοίκησης που εδρεύει η σχολή. Οι εξετάσεις αυτές, αναλόγως του αντικειμένου, συνίστανται σε γραπτές και προφορικές, θεωρητικές και πρακτικές δοκιμασίες, εφ όλης της ύλης που έχουν διδαχθεί στη σχολή εκπαιδευτών. 2.Οι εξετάσεις για την απόκτηση της άδειας εκπαιδευτή προκηρύσσονται από τον Υπουργό Μεταφορών και Επικοινωνιών και η εκτέλεσή τους ανατίθεται στις νομαρχιακού επιπέδου Υπηρεσίες Μεταφορών και Επικοινωνιών. Οι εξετάσεις διεξάγονται δύο (2) φορές το χρόνο κατά τους μήνες Μάρτιο και Οκτώβριο. 3.Η διαδικασία, η ύλη, οι εξεταστικές φάσεις και η διάρκεια τους, η βαθμολογία κάθε εξεταστικής ενότητας, καθώς και κάθε απαραίτητη λεπτομέρεια των εξετάσεων και επανεξετάσεων καθορίζονται με απόφαση του Υπουργού Μεταφορών και Επικοινωνιών. 4.Οι εξεταστικές επιτροπές είναι πενταμελείς και τα μέλη τους, με ισάριθμους αναπληρωτές, διορίζονται με απόφαση του οικείου Νομάρχη. Η σύνθεση των επιτροπών είναι η εξής: 1)Ένας (1 ) υπάλληλος του Υπουργείου Μεταφορών και Επικοινωνιών κλάδου ΠΕ, με βαθμό Α, προϊστάμενος διεύθυνσης κατά προτίμηση, ως πρόεδρος με τον αναπληρωτή του. 2)Ένας (1) μηχανολόγος ή ηλεκτρολόγος - μηχανολόγος μηχανικός τεχνολόγος μηχανικός του Υπουργείου Μεταφορών και Επικοινωνιών με τον αναπληρωτή του. 3)Ένας (1 ) ιατρός με τον αναπληρωτή του που προτείνεται από τον κατά τόπον ιατρικό σύλλογο. 4)Ένας (1 ) δικηγόρος με τον αναπληρωτή του που προτείνεται από τον κατά τόπο δικηγορικό σύλλογο. 5)Ένας (1 ) εκπρόσωπος της πλέον αντιπροσωπευτικής σε εκλέκτορες ομοσπονδίας εκπαιδευτών υποψηφίων οδηγών με τον αναπληρωτή του, που προτείνεται από την Ομοσπονδία, κατά προτίμηση από μέλος του κατά τόπο σωματείου. Εάν δύο από τα συλλογικά όργανα των εδαφίων γ, δ, ε δεν υποδείξουν εκπροσώπους, η επιτροπή δύναται να λειτουργήσει με τους δύο (2) υπαλλήλους των εδαφίων α, β και έναν (1) τουλάχιστον εκπρόσωπο των εδαφίων γ-, δ και ε. Όλα τα μέλη των εξεταστικών επιτροπών πρέπει να είναι κάτοχοι άδειας οδήγησης τουλάχιστον Β κατηγορίας από πενταετία. 5.Οι υποψήφιοι εκπαιδευτές που απορρίπτονται, έχουν δικαίωμα επανεξέτασης για δύο (2) ακόμη χρόνια, δηλαδή συνολικά για πέντε (5) εξεταστικές περιόδους. Άρθρο 4 Άσκηση υποψηφίων εκπαιδευτών 1.Μετά την απόκτηση της άδειας εκπαιδευτή υποψηφίων οδηγών αυτοκινήτων και μοτοσυκλετών και προκειμένου να λάβουν άδεια ασκήσεως επαγγέλματος, οι αποφοιτήσαντες εκπαιδευτές είναι υποχρεωμένοι να εγγραφούν ως ασκούμενοι στα οικεία μητρώα ασκουμένων που τηρούνται στα κατά τόπους σωματεία εκπαιδευτών, που με τη σειρά τους είναι εγγεγραμμένα στην αντιπροσωπευτικότερη σε εκλέκτορες Ομοσπονδία εκπαιδευτών υποψηφίων οδηγών. Οι ασκούμενος εκπαιδευτής, επιμελεία του σωματείου ή, ελλείψει αυτού, της Ομοσπονδίας, ασκείται σε σχολή οδηγών επί ένα (1) έτος. Κατά τη διάρκεια της άσκησης του εμπεδώνει πρακτικά όσα διδάχθηκε στη σχολή υποψηφίων εκπαιδευτών και μετέχει ενεργά σε όλες τις δραστηριότητες της σχολής οδηγών που εργάζεται (όπως διοικητική υποστήριξη, παραστάσεις στις εξετάσεις υποψηφίων οδηγών, θεωρητική διδασκαλία και πρακτική εκπαίδευση των υποψηφίων οδηγών με την ευθύνη της σχολής οδηγών κ.λπ.). Μετά την ολοκλήρωση της πρακτικής του άσκησης, η σχολή οδηγών στη οποία ασκήθηκε υποχρεούται να χορηγήσει στον ενδιαφερόμενο υπεύθυνη βεβαίωση του Ν. 1599/86 για την άσκησή του. Τη βεβαίωση αυτή θα καταθέσει ο ενδιαφερόμενος που επιθυμεί να λάβει άδεια ασκήσεως επαγγέλματος εκπαιδευτή υποψηφίων οδηγών μαζί με τα λοιπά σχετικά δικαιολογητικά του άρθρου 5 του παρόντος. 2.Στην περίπτωση που ο ασκούμενος εκπαιδευτής ασκηθεί διαδοχικά σε περισσότερες της μιας σχολής οδηγών, η άσκηση προσμετράται αθροιστικά, βάσει του χρόνου που αναγράφεται σε όλες τις σχετικές βεβαιώσεις. 3.Ο εκπαιδευτής που αποπεράτωσε την άσκησή του, έχει το δικαίωμα να μη λάβει άδεια λειτουργίας σχολής οδηγών στο όνομα του και να συνεχίσει να εργάζεται με πλήρη δικαιώματα και ευθύνες εκπαιδευτή ως υπάλληλος σε σχολή οδηγών ή σε κέντρο θεωρητικής εκπαίδευσης υποψηφίων οδηγών. ΚΕΦΑΛΑΙΟ Β ΙΔΡΥΣΗ ΚΑΙ ΛΕΙΤΟΥΡΓΙΑ ΣΧΟΛΗΣ ΟΔΗΓΩΝ Άρθρο 5 Προϋποθέσεις χορήγησης άδειας ίδρυσης και λειτουργίας σχολής οδηγών 1.Για την ίδρυση και λειτουργία σχολής οδηγών απαιτείται σχετική άδεια που χορηγείται μετά από αίτηση των ενδιαφερομένων από τις κατά τόπους αρμόδιες Υπηρεσίες Μεταφορών και Επικοινωνιών σε φυσικά ή νομικά πρόσωπα (Ο.Ε., Ε.Ε., Αστικός Συνεταιρισμός και Ε.Π.Ε.). 2.Οι προϋποθέσεις για τη χορήγηση της άδειας ίδρυσης και λειτουργίας σχολής οδηγών, είναι οι εξής: 1)Για τα φυσικά πρόσωπα: 1) Άδεια ασκήσεως επαγγέλματος εκπαιδευτή υποψηφίων οδηγών (ισχύουσα). 2) Συμπλήρωση ετήσιας άσκησης σε σχολή οδηγών, πιστοποιούμενη από τη βεβαίωση του άρθρου 4 του παρόντος. 3) Εγγραφή σε σωματείο μέλος της αντιπροσωπευτικότερης σε εκλέκτορες Ομοσπονδίας εκπαιδευτών υποψηφίων οδηγών. 4) Ασφάλιση στο Ταμείο Συντάξεως Αυτοκινητιστών (Τ.Σ.Α.). 5) Ιδιοκτησία και άδεια κυκλοφορίας ενός (1) εκπαιδευτικού αυτοκινήτου και μιας (1 ) τουλάχιστον εκπαιδευτικής μοτοσυκλέτας. αστ. Αίθουσα διδασκαλίας, κατάλληλα διασκευασμένη και εξοπλισμένη με τα απαιτούμενα εποπτικά μέσα, με ωφέλιμη επιφάνεια τουλάχιστον είκοσι (20) τ.μ., εξαιρουμένων των λοιπών χώρων (γραφεία, βοηθητικοί χώροι κ.λπ.) και ελάχιστη επιτρεπόμενη απόσταση 200 μέτρα από άλλη σχολή οδηγών που λειτουργεί νόμιμα. (β). Για τα νομικά πρόσωπα: 6) Όλα τα μέλη του νομικού προσώπου να έχουν ισχύουσα άδεια εκπαιδευτή υποψηφίων οδηγών που να έχει εκδοθεί με τις ανωτέρω περιγραφόμενες προϋποθέσεις. 7) Να έχουν στο όνομα τους άδειες κυκλοφορίας και ιδιοκτησία τουλάχιστον για τρία (3) εκπαιδευτικά οχήματα, από τα οποία το ένα (1 ) απαραιτήτως της κατηγορίας Α. 8) Αίθουσα διδασκαλίας εξοπλισμένη με τα απαιτούμενα εποπτικά μέσα, με ωφέλιμη επιφάνεια τουλάχιστον σαράντα (40) τ.μ. εξαιρουμένων των λοιπών χώρων (γραφεία, βοηθητικοί χώροι κ.λπ.) και ελάχιστη επιτρεπόμενη απόσταση από άλλη σχολή που λειτουργεί νόμιμα 200 μέτρα. Αν τα μέλη του νομικού προσώπου υπερβαίνουν τα τρία (3), για κάθε επιπλέον μέλος απαιτείται επιπλέον χώρος αίθουσας διδασκαλίας τουλάχιστον δέκα (10) τ.μ. ωφέλιμης επιφάνειας. 3. Για τη συνδρομή των ανωτέρω προϋποθέσεων (α) και (β) υποβάλλονται επικυρωμένα αντίγραφα των αντιστοίχων αδειών, των συμβολαίων αγοράς ή των μισθωτηρίων συμφωνητικών, επίσημο τοπογραφικό για τη διαπίστωση της απόστασης μεταξύ σχολών οδηγών καθώς και καταστατικό σε περίπτωση νομικού προσώπου. Υποβάλλεται ακόμη υπεύθυνη δήλωση του Ν. 1599/86 του ενδιαφερόμενου φυσικού προσώπου ή του νόμιμου εκπροσώπου του, αν πρόκειται για νομικό πρόσωπο, σχετικά με τον εξοπλισμό της αίθουσας διδασκαλίας καθώς και πρόχειρο σχεδιάγραμμα της κάτοψης. 4.Ειδικά για τις σχολές οδηγών που λειτουργούν ή έχουν υποβάλει αίτηση για χορήγηση άδειας λειτουργίας πριν την ισχύ του παρόντος, ισχύουν οι προϋποθέσεις ίδρυσης και λειτουργίας που ίσχυαν κατά το χρόνο χορήγησης της άδειας αυτής. Έλεγχοι των σχολών οδηγών δύνανται να πραγματοποιούνται οποτεδήποτε κατά την κρίση της αρμόδιας Υπηρεσίας Μεταφορών και Επικοινωνιών από αρμόδιους υπαλλήλους της υπηρεσίας αυτής. 5.Οι επιφάνειες των αιθουσών διδασκαλίας νοούνται καθαρές (μη συμπεριλαμβανομένων δομικών στοιχείων όπως, τοίχων, υποστυλωμάτων και βοηθητικών χώρων, γραφείων κ.λπ.). Οι αίθουσες διδασκαλίας πρέπει πέραν της πλήρωσης των όρων που τίθενται από άλλες γενικότερες διατάξεις και κανονισμούς και αφορούν τις σχολικές αίθουσες, να μην χρησιμοποιούνται σαν πέρασμα, να είναι ενιαίες, να μην αποτελούν τμήμα κατοικίας ή χώρο συγκέντρωσης ατόμων, να έχουν καλό φωτισμό, επαρκή αερισμό, καλή θέρμανση και να είναι εξοπλισμένες με τα εξής εποπτικά μέσα: 1)Εικονογραφημένους πίνακες που να παριστάνουν σε δύο όψεις και σε τομή τα παρακάτω συστήματα και συγκροτήματα αυτοκινήτου: -Τον κινητήρα (πετρελαιοκινητήρα και βενζινοκινητήρα). - Το σύστημα μετάδοσης της κίνησης. - Το σύστημα διεύθυνσης. - Το σύστημα πέδησης. - Το ηλεκτρικό σύστημα. - Το σύστημα τροφοδοσίας. - Το σύστημα ψύξης. - Το σύστημα λίπανσης. - Καταλύτη με αισθητήρα «λ». Β. Εικονογραφημένους πίνακες εξαρτημάτων των παραπάνω συστημάτων και συγκροτημάτων π.χ. αντλίας πετρελαίου, ηλεκτρικού διανομέα, εκκινητήρα, εξαεριστήρα, τροχού, συμπλέκτη κ.λπ. γ. Τα εξής εξαρτήματα σε τομή: - Βενζινοκινητήρα. - Κιβώτιο ταχυτήτων. - Διαφορικό. δ. Επίσης: Οπτικοακουστικά μέσα και ανάλογο εκπαιδευτικό υλικό που να δείχνει τρόπους ορθής οδήγησης, τρόπους εσφαλμένης οδήγησης, τη λειτουργία του κινητήρα και των λοιπών εξαρτημάτων του αυτοκινήτου κ.λπ. 2)Εικονογραφημένους πίνακες πινακίδων σήμανσης και σηματοδότησης και γενικά της κατακόρυφης και οριζόντιας σήμανσης. Άρθρο 6 1.Για την αρτιότερη θεωρητική κατάρτιση των υποψηφίων οδηγών, με το παρόν ιδρύονται κέντρα θεωρητικής εκπαίδευσης από φυσικά ή νομικά πρόσωπα στο όνομα των οποίων λειτουργούν σχολές οδηγών. Στα κέντρα αυτά μπορούν να διδάσκουν οι έχοντες τα προς τούτο απαραίτητα προσόντα και προϋποθέσεις. Απαραίτητες προϋποθέσεις λειτουργίας των κέντρων θεωρητικής εκπαίδευσης είναι: - Τεχνικός εξοπλισμός με τα εποπτικά μέσα της παραγράφου 5, του άρθρου 5. - Χώρος τουλάχιστον εξήντα (60) τ. μ. που να είναι διαμορφωμένος σε χώρο διδασκαλίας, εξαιρουμένων των λοιπών χώρων (γραφεία, βοηθητικοί χώροι κ.λπ.) και ελάχιστη απόσταση μεταξύ δύο κέντρων τα 500 μέτρα. 2.Για τη συνδρομή των προϋποθέσεων της παραγράφου 1, του άρθρου αυτού, υποβάλλονται στην αρμόδια Υπηρεσία Μεταφορών και Επικοινωνιών επικυρωμένα αντίγραφα των συμβολαίων αγοράς ή των μισθωτηρίων συμφωνητικών, επίσημο τοπογραφικό για τη διαπίστωση της απόστασης μεταξύ κέντρων θεωρητικής εκπαίδευσης υποψηφίων οδηγών, υπεύθυνη δήλωση του Ν. 1599/ 1986 των ενδιαφερομένων σχετικά με τον τεχνικό εξοπλισμό του κέντρου, καθώς και πρόχειρο σχεδιάγραμμα της κάτοψης. Έλεγχοι των κέντρων θεωρητικής εκπαίδευσης υποψηφίων οδηγών δύνανται να πραγματοποιούνται οποτεδήποτε κατά την κρίση της αρμόδιας Υπηρεσίας Μεταφορών και Επικοινωνιών. 3.Οι αίθουσες διδασκαλίας των κέντρων θεωρητικής εκπαίδευσης υποψηφίων πληρούν όλες τις προϋποθέσεις της παραγράφου 5, του προηγουμένου άρθρου. 4.Στο χώρο των κέντρων θεωρητικής εκπαίδευσης υποψηφίων οδηγών δύνανται να λειτουργούν σχολές οδηγών με τις προϋποθέσεις του άρθρου 5. ΚΕΦΑΛΑΙΟ Γ ΕΠΙΜΟΡΦΩΣΗ ΕΚΠΑΙΔΕΥΤΩΝ ΥΠΟΨΗΦΙΩΝ ΟΔΗΓΩΝ Άρθρο 7 Επιμόρφωση εκπαιδευτών υποψηφίων οδηγών 1.Οι κατά τη δημοσίευση του παρόντος κάτοχοι αδειών εκπαιδευτών υποψηφίων οδηγών οφείλουν να παρακολουθήσουν πρόγραμμα επαγγελματικής κατάρτισης επί του συνόλου της διδακτέας ύλης, που διοργανώνεται από τους εκπαιδευτικούς φορείς της παραγράφου 1, του άρθρου 2, του παρόντος. Μετά την ολοκλήρωση του προγράμματος αυτού, θα τους χορηγείται πιστοποιητικό επαγγελματικής κατάρτισης. 2.Μετά την εφαρμογή της ανωτέρω παραγράφου 1, όπως αυτή καθορίζεται από την παράγραφο 3, του άρθρου αυτού, δεν ανανεώνεται η άδεια του εκπαιδευτή από την αρμόδια Υπηρεσία Μεταφορών και Επικοινωνιών, αν δεν προσκομισθεί το πιστοποιητικό επαγγελματικής κατάρτισης. 3.Η έναρξη ισχύος των διατάξεων των προηγουμένων παραγράφων, του άρθρου αυτού, θα καθοριστεί με Προεδρικό Διάταγμα που θα εκδοθεί με πρόταση του Υπουργού Μεταφορών και Επικοινωνιών, σύμφωνα με τις διατάξεις του άρθρου 94, παράγραφος 2, του Ν. 2094/ 1992. ΚΕΦΑΛΑΙΟ Δ ΚΥΡΩΣΕΙΣ Άρθρο 8 Αφαίρεση άδειας εκπαιδευτή υποψηφίων οδηγών 1.Η άδεια εκπαιδευτή υποψηφίων οδηγών αφαιρείται σε περίπτωση προσωρινής ή οριστικής αφαίρεσης της άδειας οδήγησης και για όσο χρόνο αυτή διαρκεί. 2.Αφαιρείται ακόμη προσωρινά, με αιτιολογημένη απόφαση του Νομάρχη, για χρονικό διάστημα από ένα (1 ) έως έξι (6) μήνες, όταν ο εκπαιδευτής: 1)Παρεμβαίνει παρανόμως με οποιοδήποτε τρόπο μεταξύ εξεταστή και εξεταζομένου, πριν, κατά τη διάρκεια ή μετά την εξέταση του υποψηφίου. 2)Δεν εφαρμόζει τις διατάξεις που αφορούν την εκπαίδευση και την εξέταση υποψηφίων οδηγών. 3)Δεν εφαρμόζει τις διατάξεις του κώδικα οδικής κυκλοφορίας κατά τη διάρκεια της διδασκαλίας. 3.Αφαιρείται προσωρινά και για χρονικό διάστημα από δύο (2) έως έξι (6) μήνες, ανάλογα με τις συνθήκες τέλεσης της πράξης, με αιτιολογημένη απόφαση του οικείου Νομάρχη: 1)Αν ασκήθηκε κατά του εκπαιδευτή ποινική δίωξη για δωροδοκία ή απόπειρα δωροδοκίας εξεταστών με σκοπό τη λήψη άδειας από τον υποψήφιο οδηγό. Η έκδοση τελεσίδικου απαλλακτικού βουλεύματος ή αθωωτικής απόφασης κατά το χρόνο που διαρκεί η αφαίρεση συνεπάγεται την απόδοση της άδειας που αφαιρέθηκε. 2)Αν ο εκπαιδευτής, στο όνομα του οποίου λειτουργεί σχολή οδηγών, χρησιμοποιεί ως εκπαιδευτές πρόσωπα στερούμενα άδειας εκπαιδευτή. 3)Σε περίπτωση υποτροπής, η διάρκεια της αφαίρεσης, ανάλογα με τις συνθήκες τέλεσης της πράξης, ορίζεται σε δύο (2) έτη. 4.Αφαιρείται οριστικά: 1)Σε περίπτωση δεύτερης υποτροπής της παραγράφου 3, εδάφιο β, του άρθρου αυτού. 2)Αν ο εκπαιδευτής εκμεταλλεύεται ή εκβιάζει υποψήφιο οδηγό παριστάνοντας εν γνώσει του γεγονότα ψευδή ως αληθή με το σκοπό προσπόρισης παράνομου οικονομικού οφέλους στον ίδιο ή σε άλλο, εφόσον εκδοθεί αμετάκλητη καταδικαστική απόφαση ποινικού δικαστηρίου. 3)Αν καταδικαστεί αμετάκλητα για: 1) Οποιοδήποτε από τα ανωτέρω αδικήματα σε ποινή φυλάκισης άνω των δεκαοκτώ (18) μηνών. 2) Τέλεση τροχαίων αδικημάτων για τα οποία οι επί μέρους ποινές υπερβαίνουν αθροιστικά τους δεκαοκτώ (18) μήνες. 5.Η άδεια του εκπαιδευτή υποψηφίων οδηγών αυτοκινήτων και μοτοσυκλετών αφαιρείται, αν παύσει να πληρούται μία (1 ) από τις προϋποθέσεις του άρθρου 1 του παρόντος. Στην περίπτωση αυτή, ο εκπαιδευτής υποχρεούται να καταθέσει εντός ενός (1) μηνός στην αρμόδια Υπηρεσία Μεταφορών και Επικοινωνιών την άδεια εκπαιδευτή. Σε αντίθετη περίπτωση, η Υπηρεσία Μεταφορών και Επικοινωνιών προβαίνει στην ανάκληση της άδειας με απόφασή της που εκδίδεται εντός ενός (1) μηνός από τότε που με οποιονδήποτε τρόπο έλαβε γνώση. 6.Η άδεια του εκπαιδευτή υποψηφίων οδηγών αυτοκινήτων και μοτοσυκλετών που εκδόθηκε σύμφωνα με προγενέστερες του παρόντος διατάξεις αφαιρείται, αν παύσει να ισχύει έστω και μία (1) από τις προϋποθέσεις χορήγησής της, οι οποίες είχαν καθοριστεί με τις διατάξεις που Ίσχυαν κατά το χρόνο εκδόσεώς της. Άρθρο 9 1.Η άδεια ίδρυσης και λειτουργίας σχολής οδηγών ανακαλείται με αιτιολογημένη απόφαση της αρχής που τη χορήγησε, εφόσον: 1)Παύσει να πληρούται μία από τις προϋποθέσεις που απαιτούνται για τη χορήγησή της. 2)Η σχολή χρησιμοποιεί ως εκπαιδευτές άτομα που δεν έχουν την άδεια εκπαιδευτή ή τους έχει αφαιρεθεί για οποιονδήποτε λόγο. 3)Το πρόσωπο (φυσικό ή νομικό) στο οποίο έχει χορηγηθεί η άδεια λειτουργίας παύσει για οποιονδήποτε λόγο να εκμεταλλεύεται τη σχολή οδηγών. 2.Η άδεια ίδρυσης και λειτουργίας σχολής οδηγών που χορηγήθηκε σύμφωνα με προγενέστερες του παρόντος διατάξεις, ανακαλείται, αν παύσει να ισχύει έστω και μία από τις προϋποθέσεις χορήγησης της, που είχαν καθοριστεί με τις διατάξεις αυτές. Άρθρο 10 Κλήση σε απολογία Οι διοικητικές κυρώσεις των άρθρων 9 και 10 του παρόντος δεν επιβάλλονται, αν προηγουμένως ο ενδιαφερόμενος δεν κληθεί να εκθέσει εγγράφως τις απόψεις του, εντός δεκαπέντε (15) ημερών στον οικείο Νομάρχη. ΚΕΦΑΛΑΙΟ Ε Άρθρο Άρθρο 11 Καταργούμενες διατάξεις Από την έναρξη ισχύος του παρόντος Διατάγματος καταργούνται οι διατάξεις του Π.Δ. 105/1985 (ΦΕΚ 33 Α) που είναι αντίθετες στην έννοια προς τις διατάξεις του παρόντος, καθώς και η απόφαση 52200/50/17-30.1.1992 του Υπουργού Μεταφορών και Επικοινωνιών (ΦΕΚ 50Β). Καταργείται επίσης κάθε άλλη γενική ή ειδική διάταξη που είναι αντίθετη με το περιεχόμενο του διατάγματος αυτού ή που ρυθμίζει με άλλον τρόπο θέματα σχετικά με το διάταγμα αυτό. Άρθρο 12 Έναρξη ισχύος Η ισχύς των διατάξεων του παρόντος διατάγματος αρχίζει από τη δημοσίευσή του στην Εφημερίδα της Κυβέρνησης, εκτός εάν ορίζεται διαφορετικά σ αυτές. Στον Υπουργό Μεταφορών αναθέτουμε τη δημοσίευση και εκτέλεση του παρόντος διατάγματος.